Overfaldet skete på Kanalstien i Aalborg ved siden af Karolinelund. Her gik den 22-årige på Kanalstien på vej til træning. Han blev antastet af to personer, der krævede at få hans taske. Der opstod herefter tumult hvor offeret blev tildelt flere slag i hovedet og på kroppen, oplyser vagtchef ved Nordjyllands Politi, Karsten Højrup Kristensen i en pressemeddelelse. Det lykkedes ikke de to gerningsmænd at få tasken fra manden og de kaldte nu på et fremmed sprog efter fire andre personer der stod i nærheden. De nu seks gerningsmænd overfaldt igen den 22-årige og igen blev han tildelt flere slag og spark mod kroppen. Under overfaldet så offeret at den ene gerningsmand pludselig tog en lommekniv frem. Herefter blev han stukket i højre overarm med kniven. Det lykkedes efterfølgende for manden at komme fri af gerningsmændene. Han løb mod sin bopæl i nærheden, stadig medbringende sin taske. Herefter tog han på skadestuen og blev behandlet for sine skader, herunder syet med sek sting i højre overarm. Gerningsmanden, der stak med kniven, beskrives som: - Mand - Ikke etnisk dansk - 180 cm høj - Ukendt alder - Rød kasket, sort hættetrøje med hvid tekst og mørke træningsbukser. De øvrige gerningsmænd beskrives som: - Ikke etnisk danske - Ukendt alder - Taler fremmedsprog internt En eller to af personerne havde muligvis hår med såkaldt dreadlocks Politiet efterlyser vidner der har set overfaldet eller vidner der har set gruppen af gerningsmænd i området omkring gerningstidspunktet. Nordjyllands Politi kontaktes på 114.

Referat:
Lørdag morgen ved ottetiden blev en 22-årig mand udsat for det politiet betegner som et røverisk overfald af seks gerningsmænd i Aalborg.